“O`zbekneftgaz”: “Sho`rtan” gaz kondensat koni va uning atrofidagi maydonlarda 3D seysmik-qidiruv ishlari olib borilmoqda

O`zbekiston Respublikasi Prezidenti Shavkat Mirziyoevning 2019 yil 18 noyabrdagi PQ–4522 sonli “Neft va gaz geologiya-qidiruv ishlarini tashkil etish va olib borish tizimini takomillashtirish chora-tadbirlari to`g`risida”gi qarori hamda Davlat rahbarining 2020 yil 12-13 noyabr kunlari Qashqadaryo viloyatiga tashrifi davomida “O`zbekneftgaz” AJ oldiga geologiya-qidiruv borasida bir qator topshiriqlar berilgan.
Belgilab berilgan vazifalar va topshiriqlar ijrosini bajarish maqsadida, “O`zbekneftgaz” AJ Boshqaruvi raisi Mehriddin Abdullaev boshchiligida “Ishchi guruh” tuzilib, Qashqadaryo viloyati hududida joylashgan “Sho`rtan” gaz kondensat konining yangi istiqbollarini aniqlashga qaratilgan 3D seysmik-qidiruv ishlari boshlandi.
2021 yilning ilk kunlaridanoq, “O`zbekneftgaz” AJning o`z mablag`lari hisobidan “Sho`rtan” koni va uning atrofidagi jami 620 kv.km. hajmdagi maydonlarda 3D seysmik-qidiruv ishlari to`liq bajarildi.
Ushbu 3D seysmik-qidiruv ishlarini amalga oshirish uchun bu sohada dunyoda etakchi hisoblangan “INOVA” (AQSh) kompaniyasining yangi seysmik uskuna va dastgohlaridan foydalanildi.
Shuningdek 400 dan ortiq mahalliy va xorijiy seysmik-qidiruv ishlari mutaxassislari hamda 50 dan ortiq maxsus texnikalar safarbar qilingan.
Amalga oshirilayotgan 3D seysmik-qidiruv ishlarining sifat ko`rsatkichlari malakali mutaxassislardan iborat “Supervayzerlar guruhi” tomonidan doimiy ravishda nazorat qilib borilmoqda.
Olingan ma`lumotlar esa “Ma`lumotlarni qayta ishlash” markazlariga etkazib berilib, tezkor tartibda qayta ishlanmoqda.
Bajarilayotgan 3D seysmik-qidiruv ishlari natijasida, “O`zbekneftgaz” AJ tasarrufida mavjud bo`lgan eng so`nggi rusumdagi serverlar, zamonaviy kompyuter texnologiyalari va ilg`or dasturiy ta`minotlardan foydalangan holda raqamli geologik modellashtirish ishlari amalga oshirilmoqda.
Natijada, hududdagi barcha konlarning, ayniqsa “Sho`rtan” konining yangi istiqbollari baholanadi, tabiiy gazga to`yingan yangi qatlamlar aniqlanadi, neft va gazga istiqbolli bo`lgan yangi maydonlar, uchastkalar ajratiladi hamda yangi quduqlarni burg`ilash nuqtalari belgilab beriladi.
“O`zbekneftgaz” AJ tomonidan geologiya-qidiruv ishlarini samarali amalga oshirish, yil yakuni bo`yicha belgilangan barcha prognoz ko`rsatkichlarini to`liq bajarishni ta`minlash maqsadida, ushbu tadbirlarga sohaning eng malakali geolog va geofizik mutaxassislari jalb etildi.
“O`zbekneftgaz” AJ mutaxassislari belgilangan barcha prognoz ko`rsatkichlarini samarali bajarish, neft va gazning sanoat miqyosidagi zaxiralarini o`stirish, bu orqali esa Respublika uglevodorod xom ashyo bazasini mustahkamlashga munosib hissa qo`shishni maqsad qilgan.
“O`zbekneftgaz” AJ tomonidan Respublikaning Ustyurt, Gazli, Muborak va Sho`rtan zonalarining istiqbolli maydonlarida uglevodorod zaxiralarini o`stirish va yangi neft va gaz konlarini ochishga yo`naltirilgan geologiya-qidiruv ishlari davom ettirilmoqda.